recursal/SuperWikiNEXT-32B huggingface dataset:
לוגו התוכנית
**זהבי עצבני** הייתה תוכנית רדיו בהגשת נתן זהבי ששודרה בתחנת הרדיו 103FM (לשעבר "רדיו ללא הפסקה") משנת 1997 עד 2022.

במסגרת התוכנית השמיע זהבי דעות לגבי ענייני השעה, לרוב דברי ביקורת. במהלך התוכנית מאזינים עלו לשידור או שלחו פקס והביעו הם את דעתם, ופתחו דיון עם זהבי שהתפתח לעיתים לעימות. דבריו של זהבי, בעיקר אלה שהושמעו בשיחות עם מאזיניו, עלו לעיתים לטונים גבוהים והושמעו בהם דברים בשפה רדודה שכללו ניבולי פה. בעקבות מקרים שכאלה הוגשו למועצת הרשות השנייה לטלוויזיה ולרדיו לא אחת תלונות נגד זהבי והוא אף נקנס והושעה מספר פעמים.

היסטוריה
--------

התכנית עלתה לשידור לראשונה בספטמבר 1997.

בינואר 2001 עזב זהבי את התוכנית באופן זמני, ושב אליה בסוף אותה שנה. בעבר, תפסו את משבצת השידור פעמיים בשבוע בקביעות אראל סג"ל ועורך הדין אבי ברדוגו.

בשנותיה הראשונות ארכה התוכנית 3 שעות ושודרה בימים ראשון עד חמישי מהשעה 11:00 בבוקר ועד 14:00 בצהריים, ומאוחר יותר קוצרה לשעתיים ומשודרת החל בשעה 12:00. כמו כן, שודרה התוכנית בעבר בסינדיקציה גם ברדיו חיפה, ומאוחר יותר הועברה לתחנת "104.5 צפון" (לשעבר "צפון ללא הפסקה"), תחנת הבת של "103FM" באזור צפון הארץ. לעיתים, משמשים רון קופמן ואריה אלדד כמגישים מחליפים ברצועה זו. בעבר שידרו כמגישים מחליפים במשבצת השידור גם גבי גזית, יוסי שריד, אילן גילאון, יוסף פריצקי, זהבה גלאון, מיכאל בן ארי, אבי בניהו, שי גולדשטיין, רן אדליסט, מתי גולן, אלי מויאל ואלדד יניב. לאחר מספר שנים שודרה התוכנית בקביעות בימים ראשון עד רביעי בשעות הצהריים. בתחילת 2018 עברה התוכנית לשידור בימים ראשון ושני, ואילו בימים שלישי ורביעי משדר במשבצת השידור גיא פלג.
החל מסוף יולי 2021 זהבי משדר גם בימי חמישי.

התוכנית מזוהה עם הפתיח שלה, יצירת הג'אז Take Five של דייב ברובק, ועם "שיר החרא" של להקת הפונדקאים המנוגן בקביעות בסוף השעה הראשונה של התוכנית בימי ראשון. שיחות חריגות רבות שניהל עם מאזיניו מתפרסמות באתר YouTube על ידי גולשים שונים.

בתחילת 2017 להקת התקווה 6 הוציאה לאור כסינגל את השיר "משהו נעים לנשמה", המבוסס על משפט שאמר נתן זהבי באחת התוכניות.

ב-20 במרץ 2018 הודיע זהבי על יציאה ל"חופשה לא מוגבלת בזמן" מהגשת התוכנית. לאחר כחודשיים, ב-27 במאי 2018, הודיע זהבי על שובו לתוכנית החל ב-3 ביוני באותה שנה.

בעת תוכנית אשר שודרה בנובמבר 2022, התבטא זהבי בחריפות נגד נבחרי הציבור החרדים. זהבי גם סירב להתנצל על התבטאויות אלה, ובעקבות זאת הושעה משידור על ידי הנהלת תחנת 103FM, ומאז לא שב לשדר את התוכנית. כתגובה על השעייתו, הגיש תביעת ענק כנגד התחנה.

קישורים חיצוניים
----------------

* אתר האינטרנט הרשמי של זהבי עצבני באתר 103FM
* זהבי עצבני, ברשת החברתית פייסבוק

הערות שוליים
------------

1. ↑  מיה מנע, נתן זהבי הושעה משידור עקב התבטאות חריפה לעבר מאזינה, באתר nrg‏, 31 במאי 2012
2. ↑  מרב יודילוביץ', זהבי הולך לישון, באתר ynet, 31 בינואר 2001
3. ↑  נתן זהבי חוזר לרדיו, באתר הארץ, 26 בנובמבר 2001
4. ↑  עמי פרידמן, "זה שיר ישראלי שאומר 'קשה פה, אבל טוב פה'", באתר ynet, 3 באוקטובר 2016
5. ↑  רן בוקר, נתן זהבי יוצא לחופשה מהגשת תוכניתו: "זקוק לפסק זמן", באתר ynet, 20 במרץ 2018
6. ↑  רן בוקר, זהבי איחל בשידור שנציגי ציבור "יקשרו תפילין לגרון ויתלו את עצמם" - והושעה, באתר ynet, 13 בנובמבר 2022
7. ↑  אבי כהן, תביעת המיליונים של נתן זהבי נגד 103FM: "דברי בלע בלתי נתפסים תוך חנופה לרגולטורים", באתר ישראל היום, 7 ביוני 2023
**פרקרוקוטיים** (שם מדעי: **Percrocutidae**) היא משפחה נכחדת בעלת שני סוגים של טורפים דמויי חתול שחיו באמצע המיוקן עד סוף תקופת הפליוקן ברחבי אפריקה, אירופה ואסיה.

חיות אלה הם קרובים של הצבועים החיים ובעבר הם גם שויכו למשפחה אך ב-1991 כמה חוקרים שייכו אותם למשפחה עצמאית המקובלת על חלק מהחוקרים בעוד אחרים סוברים שהם היו צבועים אמיתיים. אחרים משייכים אותם לחלק מהמשפחה הנכחדת סטנופלסיקטיים (Stenoplesictidae). בנוסף הם קרובים למשפחות טורפי מדגסקר ולנמיות.

מינים אלה היו גדולים מאוד ובעלי לסתות ומלתעות חזקות שנועדו לשבור עצמות והיו בעלות עוצמת נשיכה גבוהה מאוד. ייתכן שהיו טורפי-על או אולי אוכלי נבלות וייתכן שגם וגם בדומה לצבועים המודרניים. הגדול ביניהם היה הדינוקרוקוטה שהגיע לגובה 1.3-1.9 מטר ולמשקל של עד 300 קילוגרם.

מיון
----

* משפחה **פרקרוקוטיים** (Percrocutidae) - נכחדה
	+ סוג דינוקרוקוטה (*Dinocrocuta*)
		- מין *D. algeriensis*
		- מין *D. gigantea*
		- מין *D. salonicae*
		- מין *D. senyureki*
	+ סוג פרקרוקוטה (*Percrocuta*)
		- מין *P. abessalomi*
		- מין *P. carnifex*
		- מין P. grandis
		- מין P. leakeyi
		- מין P. miocenica
		- מין P. tobieni
		- מין P. tungurensis

קישורים חיצוניים
----------------

ויקישיתוף מדיה וקבצים בנושא **פרקרוקוטיים** בוויקישיתוף
* פרקרוקוטיים, באתר האנציקלופדיה של החיים (באנגלית)
* פרקרוקוטיים, באתר GBIF (באנגלית)
**בסילוזאוריים** (שם מדעי: Basilosauridae; "לטאות מלכותיות") היא משפחה נכחדת של לווייתנים קדומים. הם חיו בסוף האאוקן (לפני כ-35 עד 40 מיליוני שנים). תזונתם התבססה על דגים. מאובני בסילוזאוריים נמצאו בפקיסטן, במזרח התיכון (במיוחד במצרים) ובצפון אמריקה. 
חוליות הגב התחתון היו מוארכות, וגופם היה ארוך (עד 16 מטרים) ודמוי נחש. זנבם דמה ככל הנראה לזנבם של הלווייתנאים המודרניים - אופקי ומחולק לשתי אונות. אולם, נראה כי זנבם לא שימש אותם כדרך ההנעה העיקרית, בשונה מצאצאיהם המודרניים, ובמקום זאת הם הניעו עצמם בעזרת ביצוע תנועות גליות בגבם. רגליהם האחוריות עדיין בולטות מן הגוף, אולם הן קטנות משמעותית מאלו של קודמיהן (פקיצטיים, אמבולוצטיים, רמינגטונוצטיים ופרוטוצטיים). בכפות הרגליים האחוריות היו רק שלוש אצבעות. הגפיים האחוריות יחד עם אגן הירכיים התנתקו מעמוד השדרה. שינויים מבניים אלו מצביעים על כך שחיו במים, כי רק שם הם יכלו לשאת את משקלם. תפקיד הרגליים, אם כן, הצטמצם לאחיזת הנקבה בעת ההזדווגות.

מיון
----

* תת-משפחה Basilosaurinae
	+ סוג בסילוזאורוס (*Basilosaurus*)
	+ *Basiloterus*
	+ *Basilotritus*
	+ *Eocetus*
	+ *Platyosphys*
* תת-משפחה דורודונטידים (Dorudontinae) - לעיתים משויכת למשפחה עצמאית
	+ *Ancalecetus*
	+ *Chrysocetus*
	+ *Cynthiacetus*
	+ דורודון (*Dorudon*)
	+ *Masracetus*
	+ *Ocucajea*
	+ *Pontogeneus*
	+ *Saghacetus*
	+ *Stromerius*
	+ *Supayacetus*
	+ זיגוריזה (*Zygorhiza*)

לעיתים משויך לפה גם הסוג קקנודון (Kekenodon), אשר נחשב גם לסוג במשפחה נפרדת.

קישורים חיצוניים
----------------

ויקישיתוף מדיה וקבצים בנושא **בסילוזאוריים** בוויקישיתוף
* בסילוזאוריים, באתר האנציקלופדיה של החיים (באנגלית)
* בסילוזאוריים, באתר GBIF (באנגלית)
* בסילוזאוריים, באתר אנציקלופדיה בריטניקה (באנגלית)
* מידע מורפולוגי
**בריתריום** (שם מדעי: ***Barytherium***; משמעות השם: "בהמה כבדה") הוא סוג של פילאי נכחד, בן למשפחת הבריתריים, שחי במשך סוף האאוקן עד תחילת האוליגוקן בצפון אפריקה. הוא הוגדר לראשונה ב-1901 בידי החוקר צ'ארלס ויליאם אנדרוס (אנ'). הסוג כלל מין אחד - *Barytherium grave*. המאובנים התגלו ליד העיר פיום במצרים ובלוב.

הבריתריום הגיע לגובה 1.8–2 מטר ולמשקל של 2 טונות, והיה קטן בהרבה מרוב הפילאים. הוא היה בעל חדק קצר שהזכיר חדק של סאיגה או של פיל ים ולא חדק מוארך שרירי. בנוסף הוא היה בעל דו-צורתיות זוויגית שהתגלתה אצל כמה פרטים. הגולגולת הגיע לאורך 60 סנטימטרים, ובמבנה שלה דמתה לזו של שפניים, אך הייתה גדולה בהרבה. מבנה גופו דמה לפיל אסייתי, אך היה בנוי בצורה קלה וקטנה יותר, והוא הזכיר מעט גם היפופוטם. השיניים שלו בלטו קדימה בדומה לשיני היפופוטם או לפירותריום מאמריקה הדרומית. מבנה שיניים זה עזר לחיתוך צמחים. נראה שהיונק הקדום חי ליד מקווי מים בהם רעה בקבוצות קטנות וניזון מצמחי מים.

בשנת 2011 התגלו ממצאים שלו בעומאן, אשר נחקרו בידי אוניברסיטת סטוני ברוק, מניו יורק. החוקרים רואים בממצאים אלה מין חדש של בריתריום בשם *Barytherium omansi*, אם כי חלק מהחוקרים סוברים שמדובר באותו המין.

גלריה
-----

* שן טוחנת של בריתריוםשן טוחנת של בריתריום
* 
*

קישורים חיצוניים
----------------

ויקישיתוף מדיה וקבצים בנושא **בריתריום** בוויקישיתוף
* בריתריום, באתר האנציקלופדיה של החיים (באנגלית)
* בריתריום, באתר GBIF (באנגלית)
**הבחירות לסנאט של ארצות הברית ב-2022** נערכו ב-8 בנובמבר 2022, במסגרת הבחירות הכלליות בשנה זו. 34 מושבים בסנאט, הנמנים עם קבוצה 3 של הסנאט (אנ'), עמדו לבחירה לכהונה בת שש שנים במסגרת בחירות אמצע הכהונה. המושבים הנבחרים החלו בכהונתם ב-3 בינואר 2023, והכהונה מיועדת להסתיים ב-3 בינואר 2029. 

בקרב קבוצה שלוש היו 20 סנאטורים מהמפלגה הרפובליקנית לעומת 14 מהמפלגה הדמוקרטית.

בנוסף לבחירות של כלל מושבי קבוצה 3, התקיימו שני סבבי בחירות מיוחדות, האחד בקליפורניה, בעקבות מינויה של הסנאטורית הדמוקרטית קמלה האריס לסגנית נשיא ארצות הברית, והשני באוקלהומה בעקבות פרישתו של הסנאטור הרפובליקני ג'ים אינהוף. בכך, יתקיימו באוקלהומה בחירות לשני המושבים של המדינה בסנאט.

תוצאות
------

בבחירות, המפלגה הדמוקרטית הגדילה את כוחה במושב אחד, בעוד המפלגה הרפובליקנית איבדה מושב אחד. שתי המפלגות התייצבו על 49 מושבים בסנאט, כששני המושבים הנותרים בשליטת עצמאיים המזוהים עם המפלגה הדמוקרטית.

קישורים חיצוניים
----------------

ויקישיתוף מדיה וקבצים בנושא **הבחירות לסנאט של ארצות הברית** בוויקישיתוף
* הבחירות לסנאט 2022, באתר 270 לניצחון (באנגלית)
* הבחירות לסנאט 2022, באתר הדיווח הפוליטי (באנגלית)
תוכנית הקומה הראשונה של הטירה
חתך רוחב של המבנה
**ראס גמב** (בגעז: **ራስ ግምብ** - "טירת הראס") היא טירה השוכנת בעיר גונדר, כ-350 מטרים צפונית-צפונית-מזרחית לפאסיל גמב, המתחם המלכותי ההיסטורי של השושלת הגונדרית. הטירה שימשה, בין היתר, כמעונו של מיכאל סהול שהיה הראס של תיגראי בשנים 1748-1771 ו-1772-1779, ונחשב לדמות פוליטית חשובה החל בתקופת הקיסר ייאסו השני ועד מותו ב-1779. מסיבה זו מכונה המבנה גם בשם "טירת מיכאל סהול".

היסטוריה
--------

מועד הקמתו של המבנה הצופה אל פאסיל גמב, אינו ידוע בוודאות, וייתכן אף שהוקם כבר בימיו של הקיסר פאסילידס, בערך באמצע המאה ה-17. לחלופין ייתכן כי הוקם על ידי הקיסר ייאסו הראשון, נכדו של פאסילידס, כאשר יצר את תפקיד הראס. עם זאת, מיכאל סהול שהיה האיש החזק בקיסרות בעשור השמיני של המאה ה-18 התגורר בו, ומאז הוא מזוהה בעיקר עמו. לפני שהטירה שוחזרה על ידי הכובש האיטלקי בשנות ה-30 של המאה ה-20, היא הייתה הרוסה כמעט לחלוטין. האיטלקים הפכו את המבנה למעון המושל, ומאוחר יותר שימש את הקיסר היילה סלאסי בעת ביקוריו בעיר. בעת שלטון החונטה הצבאית האתיופית שכן במבנה בית סוהר.

הטירה
-----

המבנה הרבוע מתנשא לגובה של שתי קומות, ובצידו המזרחי צמודים לו שני מגדלים עגולים אופייניים לסגנון הגונדרי. אחד המגדלים נושא כיפה ואילו גגו של האחר עשוי בצורת אוכף. בפינתו הדרום-מזרחית של המבנה מתנשא מגדל רבוע נושא שינות, כמו גג המבנה העיקרי, ומרפסות עץ תולות ממנו. גרם מדרגות חיצוני הוביל אל הפינה הדרום-מערבית של הקומה הראשונה. בקומת הקרקע שלושה חדרים, אחד מהם קטן ורבוע וניצב בבסיסו של המגדל הרבוע. בקומה השנייה ארבעה חדרים וגרם מדרגות מוליך ממנה אל הגג. גרם מדרגות נוסף עשוי עץ מוקם במגדל הרבוע.

לקריאה נוספת
------------

* "Ethiopia, the unknown land", Stuart Munro-Hay, I.B.Tauris publishers, (2008), מסת"ב 9781860647444

קישורים חיצוניים
----------------

ויקישיתוף מדיה וקבצים בנושא **ראס גמב** בוויקישיתוף

* "I Castelli di Gondar", Alessandro Augusto Monti Della Corte, Societa' Italiana Arti Grafiche Editrice in Roma (1938)

הדמיה של פאסיל גמב ממזרח: ראס גמב (20) נראה מחוץ למתחם בצד ימין, אם כי מיקומו כאן אינו תואם את הכיוון והמרחק מהמתחם במציאות
הכור הגרעיני צ'רנוביל לאחר אסון צ'רנוביל, האסון הסביבתי הגרעיני הגדול ביותר בהיסטוריה (1986)
**אָסוֹן סְבִיבָתִי** או **אָסוֹן אֵקוֹלוֹגִי** הוא אסון הגורם לנזק בלתי הפיך לסביבה הטבעית. אסונות אקולגים בדרך כלל גורמים זיהום סביבתי גדול ממדים, הנגרם כתוצאה ממעשי מלחמה מכוונים כגון הפצצות גרעיניות, מה שמבדיל אותם מאסונות טבע.

אסונות סביבתיים מראים כיצד סכסוכים בין בני האדם בתוך שטחים או בטריטוריות מובילות לתוצאות נרחבות או ארוכות טווח. אסונות אלה כללו מקרי מוות של חיות בר, בני אדם וצמחים, או הפרעה חמורה בחיי אדם או בבריאות, וייתכן שדורשים או דרשו הגירה.

אסונות סביבתיים
---------------

אסונות סביבתיים לאורך ההיסטוריה השפיעו על החקלאות, על הביולוגיה של הסביבה וחיות הבר, על הכלכלה או על בריאות בני האדם. האסון האקולוגי הנפוץ ביותר הוא זיהום הסביבה, אשר נגרם כתוצאה ממפעילם המשחררים סוגי עשן בעזרת פחם ועוד, ומפרים את האיזון האקולוגי באטמוספירת כדור הארץ.

הנה רשימה חלקית של אסונות סביבה ידועים:

* אסון בופאל, 1984 - אסון תעשייתי רב נפגעים שהתרחש בבופאל ב־1984. האסון נגרם כתוצאה משחרור לא מכוון של 42 טונות של מתיל איזוציאנט (MIC) ממפעל לייצור חומרי הדברה של חברת יוניון קרבייד, הודו, שממוקם בליבה של העיר בופאל, במדינת מאדהיה פרדש במרכז הודו.
* אסון צ'רנוביל, 1986 - תאונה אשר התרחשה ב-26 באפריל 1986 בשעה 01:23 לפנות בוקר בתחנת הכוח הגרעינית צ'רנוביל, בצפון מערב אוקראינה, כ-16 ק"מ מהגבול עם בלארוס,
* אסון הנפורד, 1986 - מתחם ייצור גרעיני שהופעל על ידי הממשל הפדרלי של ארצות הברית על גדות נהר קולומביה במחוז בנטון שבמדינת וושינגטון.
* אסון הנפט של אקסון ואלדז, 1989 - אסון אקולוגי, שנגרם מדליפת נפט גולמי ממכלית הנפט אקסון ואלדז, אשר אירע ב-24 במרץ 1989 במפרץ הנסיך ויליאם שבדרום אלסקה.
* דליפת הנפט במפרץ מקסיקו, 2010 - דליפת נפט מסיבית מתמשכת באזור מפרץ מקסיקו שנחשבת לאסון הסביבתי הגדול ביותר בהיסטוריה.
* האסון הגרעיני בפוקושימה, 2011 - סדרת אירועים תאונתיים שאירעו בתחנת הכוח הגרעינית פוקושימה 1 ביפן, כתוצאה מנזקי רעידת האדמה בסנדאי, ב-11 במרץ 2011, והצונאמי שבא בעקבותיה.

מניעת אסון סביבתי
-----------------

ב-20 ביולי 2023 החל מבצע ראשוני בעולם על ידי האו״ם לפינוי מכלית הנפט FSO Safer, שנרכשה בשנות ה-80 על ידי ממשלת תימן. המכלית ננטשה בשנת 2015 מול מסוף הנפט ראס איסה שבשליטת הח'ותים בים סוף מול חופי תימן, ומכילה יותר מ-1.1 מיליון חביות נפט. האו"ם גייס כ- 129 מיליון דולר כדי להעביר את הנפט לספינה חלופית, ולמנוע אסון סביבתי צפוי באזור הים האדום מהתבקעות הספינה, דליפת הנפט ופגיעה במערכת האקולוגית הימית מהגדולות בעולם, באוכלוסייה הגרה באזור ובכלכלתה של תימן

ב-11 באוגוסט 2023 הסתיימה העברת 1.14 מיליון חביות נפט מהמכלית הנטושה למכלית 'נאוטיקה'.

קישורים חיצוניים
----------------

ויקישיתוף מדיה וקבצים בנושא **אסון סביבתי** בוויקישיתוף

הערות שוליים
------------

1. ↑  End-of-the-World Scenario:ecological Disaster
2. ↑  אדלסון, דניאל; יורק, ניו (2023-07-19). "למנוע אסון סביבתי: המבצע לסילוק ה"פצצה המתקתקת" מים סוף". *Ynet*. נבדק ב-2023-07-19.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007540054005171
* LCCN: sh2006008090
* NARA: 10664352
* NKC: ph119805

 |
**שלמה תירוש** (28 ביולי 1945 – 29 באוגוסט 2023) היה יזם ומנהל ישראלי, ממייסדי חברת גילת רשתות לווין. שירת בצה"ל בתפקידי מודיעין, פיקד על היחידה הטכנולוגית של אגף המודיעין והשתחרר בדרגת אלוף-משנה.

ביוגרפיה
--------

תירוש נולד בארץ ישראל וגדל בקיבוץ משמר השרון. שירת בסיירת מטכ"ל ועוטר בעיטור המופת. במהלך מלחמת ההתשה שימש סגן מפקד פעולת "בולמוס 3" של היחידה. שירת בתפקידי מודיעין שונים, בשנים 1980 עד 1985 פיקד על היחידה הטכנולוגית של אגף המודיעין ובשנים 1985 עד שחרורו ב-1987 עמד בראש פרויקט טכנולוגי במשרד הביטחון. ב-1988 זכה בפרס ביטחון ישראל.

לאחר שחרורו מצה"ל, היה ממייסדי חברת גילת רשתות לווין, יחד עם יואל גת, יהושע לוינברג, עמירם לוינברג וגידי קפלן. היה ממייסדי גילת תקשורת (מנטרג'י), כיהן כמנכ"ל ויו"ר החברה, היה ממנהלי חברת חלל תקשורת לוויינים, דירקטור בגילת סאטקום, תדיראן קשר ובחברות נוספות.

בעל תואר ראשון בכלכלה מאוניברסיטת בר-אילן.

נפטר ב-28 באוגוסט 2023, ונטמן בבית העלמין סביון.

קישורים חיצוניים
----------------

* סג"מ שלמה תירוש, באתר הגבורה
* עיטור המופת שהוענק לשלמה תירוש, באתר "בעוז רוחם" של אגף כוח האדם בצה"ל

הערות שוליים
------------

1. ↑  אבנר שור, חוצה גבולות, הוצאת כנרת, 2008, עמ' 278
2. ↑  גיא ימין, יום העצמאות של מנטרג'י, באתר TheMarker‏, 12 באוקטובר 2001
|  |
| --- |
| **איראן** |
| סמל איראן |
| ערך זה הוא חלק מסדרת**ממשל ופוליטיקה של איראן** |
| * **המנהיג העליון**
	+ עלי ח'אמנאי
* **מועצת המומחים**
* **נשיא**
	+ חסן רוחאני
* **מועצת שומרי החוקה**
* **פרלמנט (מג'לס)**
* **המועצה לאבטחת המשטר**
* **הרשות השופטת**
* **המועצה העליונה לביטחון לאומי**
* **מיניסטריון המודיעין**
* **יחסי חוץ**
	+ תוכנית הגרעין האיראנית
	+ יחסי איראן–ישראל
* **מחוזות איראן**
* **חוקת איראן**

---

**פורטל איראן** |

**המועצה לאבטחת אינטרס המשטר** (בפרסית: **مجمع تشخیص مصلحت نظام**) היא ועדה הממונה על ידי המנהיג העליון באיראן. מטרתה ליישב סכסוכים המתגלעים בין המג'לס לבין מועצת שומרי החוקה, ולשמש כגוף מייעץ למנהיג העליון. בידי המועצה הסמכות העליונה ליישוב המחלוקות בחקיקה. מאחר שהיא ממונה על ידי המנהיג העליון, היא נוטה לתמוך בעמדתו, והיא משמשת ככלי שליטה נוסף בידי המנהיג. את המועצה מרכיבים נציגים ממועצת שומרי החוקה, מהרשות השופטת ומהממשלה (הרשות המבצעת).

היסטוריה
--------

המועצה לאבטחת אינטרס המשטר הוקמה בהוראת המנהיג העליון אייתוללה ח'ומייני ב-6 בפברואר 1988, בעקבות סכסוכים בלתי פוסקים בין מחוקקים מהשמאל לבין מועצת שומרי החוקה. ח'ומייני הורה על הקמת מועצה בת 13 חברים, שתפקידה ליישב את הסכסוכים הללו, והעניק לה סמכות לחוקק חוקים זמניים וצווי חירום. רק בתיקוני החוקה של 27 ביולי 1989, לאחר מותו של ח'ומייני, עוגן קיומה של המועצה בחוקה ונוסף לתפקידיה הייעוץ למנהיג העליון. 

בשנות ה-90 המאוחרות, עם עלייתם של מחוקקים רפורמיסטים רבים במג'לס, פעילותה של המועצה לאבטחת האינטרס מורגשת במיוחד, בשל הגברת הפעילות מצד מועצת שומרי החוקה, שדחתה מספר רב של חוקים בטענה כי הם סותרים את חוקי האסלאם. המועצה לאבטחת האינטרס נהגה להכריע לצד מועצת שומרי החוקה השמרנית. ב-1998, לאחר תום כהונתו של חוג'ת אל-אסלאם עלי אכבר האשמי רפסנג'אני כנשיא, מינה אותו עלי ח'אמנאי לתפקיד יו"ר המועצה. 

באוגוסט 2001, למשל, תפקידה של המועצה לאבטחת האינטרס היה להכריע בשאלת סירוב מחוקקים רפורמיסטים במג'לס לאשר שני מועמדים שמרנים למועצת שומרי החוקה. השמרנים, מצדם, התנגדו למינויים של מועמדים ליברליים יותר, לאור הכוח הרב שמחזיקה מועצת שומרי החוקה (בעיקר היכולת לפסילת חקיקה ומועמדים בבחירות).

ב-2005, לאחר הפסדו של רפסנג'אני בבחירות לנשיאות למחמוד אחמדינז'אד, העניק המנהיג העליון ח'אמנאי למועצה את זכות הפיקוח על כל רשויות השלטון באיראן. יש האומרים כי צעד זה נועד לחזק את מעמדו של רפסנג'אני ולפצות על כך שהמנהיג העביר את תמיכתו לאחמדינז'אד ימים ספורים טרם הבחירות. המועצה הנוכחית, שמונתה ב-2022, מונה 35 חברים ועוד 13 חברים נוספים מתוקף תפקידם.

קישורים חיצוניים
----------------

ויקישיתוף מדיה וקבצים בנושא **המועצה האיראנית לאבטחת אינטרס המשטר** בוויקישיתוף
* אתר האינטרנט הרשמי של המועצה האיראנית לאבטחת אינטרס המשטר (בפרסית)
* סקירה כללית של המועצה מגלובל סקיוריטי (באנגלית)

הערות שוליים
------------

1. 1 2  סקירה קצרה של ה-BBC אודות המועצה (אנגלית)
2. ↑  פרק 112 של חוקת איראן.
3. ↑  צו המנהיג העליון ח'אמנאי בנוגע למועצה לאבטחת האינטרס של המשטר, 18 במרץ 1997.
4. ↑  Leader appointed members of Expediency Council for the new term, khamenei.ir, ‏20/9/2022 (באנגלית)

  


|  |  |
| --- | --- |
| בקרת זהויות עריכת הנתון בוויקינתונים | 
* VIAF: 980155284801487060127
* WorldCat: viaf-980155284801487060127

 |
**סין המיתולוגית** היא תקופה בהיסטוריה של סין, שמקור המידע עליה בסיפורי מיתולוגיה ובכתבים היסטוריים סיניים קדומים. התקופה מתוארכת לזמן שבין שנת 2800 לפנה"ס עד 2200 לפנה"ס. לתקופה זו משויכת השושלת המיתולוגית של שלושת המלכים וחמשת הקיסרים.

פ'ו-קסי ונ'ו-ווא הם אל ואלה, בעל ואישה, שמופיעים אחרי מבול הרסני, והם למעשה האב והאם של כל בני האדם על פי המיתולוגיה הסינית

תיעוד היסטורי
-------------

המידע על התקופה המיתולוגית מגיע בעיקר מהספרים:

* רשומות ההיסטוריון, שנכתבו על ידי סְה-מָה צְ'ייֵן במאה השנייה לפנה"ס.
* רשומות הבמבוק, שנכתב במאה הרביעית לפנה"ס.

שליטים דמויי אל-אדם
-------------------

הספרים מתארכים את תחילת ההיסטוריה הסינית לתקופת שלושת המלכים וחמשת הקיסרים - 2800 לפנה"ס. לתקופה זו מאפיינים מיתולוגיים מובהקים. למלכים ולקיסרים תכונות מיסטיות והם מתוארים כשליטים נבונים ובעלי מוסר גבוה. אחד מהם, הקיסר הצהוב נחשב לאבי בני ההאן.

שלושת המלכים
------------

שלושת המלכים מתוארים כאלים-מלכים שמשתמשים בכוחם על מנת לשפר את חיי האזרחים במדינתם. בשל אלוהותם הם חיו שנים רבות, וזכו לתקופות ארוכות של שלום.

הקיסר הצהוב
-----------

הקיסר הצהוב נחשב כאב מייסד של התרבות הסינית. חי לפי המסורת בין השנים 2698 לפנה"ס ו2599 לפנה"ס.
בין היתר, איחד 40 שבטים שונים וכך יצר את האומה הסינית הראשונה, את בני ההאן.

יצירת מיתוס הדרקון בתרבות הסינית
--------------------------------

קיים מיתוס יו' הגדול מלך סין משושלת שְׂיָה הראשון. על פי כמה אגדות יו' היה אדם-דרקון. הקיסר הגדול יָאוֹ הטיל על יו' לרסן את מימיו של שיטפון גדול. כהוקרה על עבודתו, התפטר הקיסר הבא, שון, מתפקידו לטובת יו' שייסד את שושלת שְׂיָה. 
כל השליטים שבאו אחריו נחשבו לגלגוליו של יצור זה. הדרקון הפך לסמל מרכזי במיתולוגיה ובתרבות של סין.

עובדות בשטח
-----------

לתקופה שבין 2800 לפנה"ס ועד 2200 לפנה"ס מיוחסות העובדות הבאות:

* צמיחת הערים הראשונות בסין.
* התפשטות גידול תולעת המשי בסין.
* ייצור הארד בסין.

מיקום התקופה בתולדות סין
------------------------

| הקודמת:סין הפרהיסטורית | נוכחית:סין המיתולוגית | הבאה:סין הקדומה |
| --- | --- | --- |
סלט יווני מחוץ ליוון. הפטה מוגשת בקוביות, ונעשה שימוש נדיב בהרבה בבצל.
**סלט יווני** או **סלט חוריאטיקי** (ביוונית: **χωριάτικη σαλάτα**; כלומר "סלט כפרי" או "סלט של כפריים") הוא סלט פופולרי מהמטבח היווני.

הכנה
----

הסלט כולל ירקות הנפוצים ביוון (בדרך כלל עגבניות, מלפפונים ובצלים) בחיתוך גס, ופרוסות עבות או קרעים של גבינת פטה (שמשמעות שמה ״פרוסה״) וזיתים (בדרך כלל קלמטה). הסלט מתובל בשמן זית, חומץ בן יין ואורגנו מיובש. בחלק מהאזורים מוסיפים גם פלפלים. באיים הדודקאנסיים נהוג להוסיף צלפים כבושים.

שמו של הסלט יצא למרחוק, וכיום הוא נפוץ בגרסאות שונות גם באירופה, בישראל ובארצות הברית. בארצות שונות מוסיפים לעיתים לסלט רכיבים נוספים שאינם כלולים בגרסה היוונית המקורית, כגון חסה וקרוטונים. מחוץ ליוון, גבינת הפטה לרוב לא מוגשת בפרוסה אחת עבה, אלא בקוביות קטנות ולעיתים גם מפוררת מעל הסלט.

בניגוד לגרסאות האורבניות של הסלט, החוריאטיקי היווני המקורי מבוסס על פשטות ומוצרי יסוד משובחים הזמינים לכפריים (ומכאן שמו). החתיכות גדולות וגסות. הוא אינו נחשב למנה בפני עצמו, אלא מלווה בדרך כלל מנות אחרות במטבח היווני, ומוגש כמנת פתיחה לצד לחם. הסלט מתובל בעדינות בגלל כמות המלח הרבה שבזיתים ובפטה, ושמן הזית הוא תיבולו העיקרי.

ראו גם
------

* סלט בולגרי

קישורים חיצוניים
----------------

ויקישיתוף מדיה וקבצים בנושא **סלט יווני** בוויקישיתוף
* מתכון - אתר כאן נעים
* מתכון - אתר פתיתים
* מתכון - אתר ynet
* מתכון (אנגלית)
**צב קשותי** (שם מדעי: Chersina angulata) הוא מין של צב יבשתי גדול החי בשיחים ואזורים חמים בדרום אפריקה. הוא המין יחיד בסוגו.

מאפיינים
--------

זהו צב קטן בגודלו עד 28 ס"מ והוא בעל שריון קמור מעט וצבעו צהוב מלמטה ומלמעלה שחור עם לוחיות צהובות מרובעות. מצידי הראש שני זיזי שריון גדולים היוצרים לו מחסה והבטן מוארכת וצמודה לקרקע. העור חום חום כהה ואף אדמדם לעיתים. כמו להרבה מיני צבים, הצוואר בעל עורף נוקשה ולזכרים ישנם זיזים מצידי הראש העוזרים להם להילחם על נקבות.

הצבים הזכרים גדולים בהרבה מהנקבות ובעלי צורת שריון מוארת יותר. הנקבות קטנות יותר ושריונם יותר קעור כלפי מעלה ויוצר צורת חצי כדור וכן אין להם זיזים.

הם חיים רק בדרום אפריקה בסביבות ערבות ועשבים ועצים ים-תיכוניים שונים, כמו באזור הקארו הדרום אפריקני. הם פעילים יותר בשעות בין הערביים. הם יכולים לחיות גם באזורים קשים יותר ומגיעים עד לשפת הים של כף התקווה הטובה. הצבים צמחוניים כמעט לגמרי ויכולים להתקיים גם מצמחייה קשה כולל קקטוסים וצמחים רעילים יחסית.

הם עצמם נטרפים על ידי נמיות, אריות, נמרים, צבועים, עופות טרף, תנים, גיריות ובבונים, כשרובם מעדיפים לצוד תינוקות. קטל גדול יותר נגרם משריפות יער המכלות מאות אלפי צבים לעיתים, כיוון שקשה להם לברוח.

הם נפגעים גם מהאדם הצד אותם ופוגע בסביבתם. אין לצב זה מצב שימור, אך מעריכים שהוא נפגע מעט בידי האדם וכן ממכוניות שחוצות את הכבישים באזורם וממין העורב עורב צבוע, המתפשט על ידי מגורי האדם והורג צבים צעירים.

קישורים חיצוניים
----------------

ויקישיתוף מדיה וקבצים בנושא **צב קשותי** בוויקישיתוף
* צב קשותי, באתר ITIS (באנגלית)
* צב קשותי, באתר NCBI (באנגלית)
* צב קשותי, בבסיס הנתונים ARKive (באנגלית)
* צב קשותי, באתר האנציקלופדיה של החיים (באנגלית)
* צב קשותי, באתר GBIF (באנגלית)

הערות שוליים
------------

1. ↑  צב קשותי באתר הרשימה האדומה של IUCN
**נמל התעופה הבין-לאומי קרסנודאר-פשקובסקי ע"ש יקטרינה השנייה** (ברוסית: **Международный аэропорт Краснода́р (Па́шковский) имени Екатерины II**) הוא נמל תעופה הממוקם כ-15 ק"מ מזרחית למרכז העיר קרסנודאר שבדרום מערב רוסיה.

מאפיינים
--------

בנמל התעופה הבין-לאומי קרסנודאר יש שלושה מסלולי המראה שיכולים להכיל מטוסים מודרניים, כגון בואינג 737 (לא כולל בואינג 737-900), בואינג 757 (עם מגבלות), איירבוס A319, איירבוס A320, אמבראר 195 ומסוקים מכל הסוגים.

קיבולת נמל התעופה היא 500 נוסעים בשעה לטיסות פנים ו-200 נוסעים בשעה לטיסות בינלאומיות.

היסטוריה
--------

ב-1932 לא הרחק מהאחוזה המרכזית של סובחוז פשקובסקי, נחתו שבעה מטוסי פו-2 של האגודה למניעת מזיקים (OBV). בסוף 1932 בוצע ארגון מחדש של האגודה. על בסיסו נוצר בסיס האוויר פשקובסקי, ובסוף 1933 ונמל התעופה של קרסנודאר עבר למיקומו הנוכחי.

ב-1934 בסיס האוויר התארגן מחדש על ידי טייסת המבצעים המיוחדת של פשקובסקי של צי האוויר האזרחי (צי האוויר האזרחי) ובאותה עת הוסב חלק משמעותי ממטוסי הפוליקרפוב Po-2 לנוסעים. טיסות סדירות פעלו מקרסנודאר למייקופ, סוצ'י, אנאפה ועוד. במהלך שנות המלחמה הפטריוטית הגדולה (1941–1945), מטוסי הטייסת המיוחדת של חברת התעופה קרסנודאר העבירו תחמושת, דלקים וחומרי סיכה לחזית, והפצועים פונו. ב-1946 נמל תעופה קרסנודאר החל לקבל מטוסי Li-2, ומשנת 1948 איליושין Il-12.

ב-1960 הסתיימה הקמת מסלול הבטון הראשון ושדה התעופה של קרסנודאר החל לקבל מטוסי איליושין Il-18. הקמת טרמינל בן שתי קומות הושלמה. הובלות סדירות של נוסעים ומטענים קבועים בוצעו בקווי בעלות הברית במטוסי ה-An-10, Il-18, ו-An-12.

ב-1962 מטוסי Tu-124 החלו לנחות בשדה התעופה. ב-1964 הוקמה חולית התעופה המשותפת של קרסנודאר של רשות התעופה האזרחית בצפון הקווקז. בשנת 1964 קיבלה הטייסת מטוס אנטונוב An-24 משלה. ב-1981 החלה הפעלת מטוס יאק-42 בשדה. בשנת 1984 נסלל מסלול בטון שני.

בעשור השני של המאה ה-21 נערכו בנמל התעופה שיפוצים רבים כדי לאפשר לו להגדיל את הקיבולת ורמת השירות שהוא מציע. ב-31 במאי 2019 נקרא נמל התעופה על שם הקיסרית יקטרינה הגדולה.

קישורים חיצוניים
----------------

ויקישיתוף מדיה וקבצים בנושא **נמל התעופה הבין-לאומי של קרסנודאר** בוויקישיתוף
* אתר האינטרנט הרשמי של נמל התעופה הבין-לאומי של קרסנודאר (ברוסית)
המונח "סנדל" מפנה לכאן. אם הכוונה למשמעות אחרת, ראו סנדל (פירושונים).
סנדלי שורש
סנדלים עתיקים
**סנדלים** הם פריטי הנעלה המורכבים מסוליות המהודקות אל כף הרגל ברצועות או בחבלים העוברים מעל לקימור כף הרגל ומסביב לקרסול.
בתקופות קדומות, לרבות ימי המקרא, היו הסנדלים פרטי הנעלה מקובלים ושרידיהם נמצאו אף בחפירות ארכאולוגיות ובאיורים עתיקים.

על אף שמקובל להגדיר את הסנדל כפריט הנעלה החייב לחשוף את רוב שטח כף הרגל ובמיוחד את אצבעות כף הרגל, לעיתים ההבחנה בין סנדל לסוג אחר של נעל מעורפלת. 
נעילה של סנדלים עשויה לנבוע ממספר סיבות כגון:

* **מזג אוויר** – בו הטמפרטורה גבוהה, לרבות בארצות חמות ובעונת הקיץ
* **בריאות** – לעיתים ישנו צורך טיפולי בנעילת נעל שאינה סגורה או הדוקה אל כף הרגל.
* **אופנה** – עיצוב, ייצור ושיווק סנדלים על-פי צו האופנה, בין אם היא עכשווית או כזו שמושפעת מן העבר.

מלאכת תיקוני הסנדלים – סנדלרות, היא מן המקצועות המסורתיים העתיקים ביותר הנעלמת אט אט מנוף העולם התעשייתי המודרני.
ורובי המלך

סוגי סנדלים
-----------

סנדלי שורש בשביל ישראל
בשוק ההנעלה קיימים סנדלים מסוגים ודגמים שונים המיוצרים ממגוון חומרים כמו עור וקש, שעם, בד, גומי, עץ ופלסטיק. לעיתים מתווספים אבזמים ותוספות שונות. 

### סנדלים תנ"כיים

 ערך מורחב – **סנדלים תנ"כיים**  

סנדלים תנ"כיים הם סנדלים בעלי מבנה פשוט: סוליה אליה מחוברות שתי רצועות עור המהודקות לרוחב כף הרגל ומסביב לקרסול. העור ממנו מיוצרים הסנדלים צבוע לרוב בצבע חום או שחור. שמם ניתן להם בשל הענקתם לצבר מראה של דמות מקראית, אך ככל הנראה המקור הוא הופעתם בציורי קיר עתיקים ובממצאים ארכאולוגיים מימי קדם. 

### סנדלי אצבע

סנדלים בהם רצועה מפרידה בין בוהן הרגל לשאר האצבעות, סנדלים אלה מאפשרים חשיפה מרבית של כף הרגל והן מקובלות בעיקר על נשים. 

### סנדלי שורש

 ערך מורחב – **שורש (חברת הנעלה)**  

סנדלי שורש הוא שם המותג של סדרת הסנדלים שמייצרת חברת שורש אשר כוללת עשרות דגמים שונים לגברים, לנשים ולילדים. הסנדלים ידועים בעיקר בשל העובדה שסוליית הגומי שלהם אינה מחליקה גם בתנאי רטיבות. כמו כן, לכל דגם יש תכונות המייחדות אותו, כגון בולמי זעזועים ברמות שונות, יכולות נידוף זיעה, רפידות בעלות חומר אנטי-בקטריאלי ועוד.

גלריית תמונות
-------------

* סנדלי עקב לנשיםסנדלי עקב לנשים
* סנדלים תנ"כייםסנדלים תנ"כיים
* סנדלים מהתקופה הנאוליתיתסנדלים מהתקופה הנאוליתית

ראו גם
------

* נעליים
* נעלי בית
* קרוקס
* גזירת סנדל המסומר

לקריאה נוספת
------------

* תמר אלאור, **סנדלים - אנתרופולוגיה של סגנון ישראלי**, הוצאת עם עובד, 2014

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **סנדל** |
| ויקיציטוט ציטוטים בוויקיציטוט: **סנדלים** |
| ויקישיתוף תמונות ומדיה בוויקישיתוף: **סנדלים** |

* איתי יעקב, רואה לך ברגליים: הסנדלים כפריט מפתח בחוויה הישראלית, באתר Xnet‏, 9 במרץ 2015
* אהוד מקסימוב, מקור ראשון, אמור לי מה סנדליך ואומר לך מי אתה, באתר nrg‏, 20 במרץ 2015
* סנדלים, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555970905171
* GND: 4448104-4
* LCCN: sh85117211

 |
**צופית זהובת-כנף** (שם מדעי: *Drepanorhynchus reichenowi*) היא מין של צופית יחידה בסוגה החיה במערב אפריקה באזורים חמים.

מאפיינים
--------

אורכה של צופית זהובת-כנף 23 ס"מ בזכרים ו-15 ס"מ בנקבות. היא בעלת גוף חום עם כנפיים ונוצות זנב צהובות ארוכות, מהן הגיע שמה, כשהכתפיים זהובות יותר. ברוב השנה המינים דומים, אך בעונת הרבייה הזכרים מפתחים נוצות ראש ופלג גוף עליון אדום-נחושתי עם בטן שחורה ואילו הנקבות בצבע זית למעלה והגחון בהיר וצהבהב. הצעירים דומים לנקבות עם גרון חום[דרושה הבהרה].

צופית זו התגלתה בשנת 1884 על ידי החוקר גוסטב פישר ושמה המדעי נקרא על שם החוקר אנתון ריינצ'נו. בתחילה סיווגו אותה לסוג *Nectarinia*, אך בהמשך סווגה כמין יחיד בסוג *Drepanorhynchus*.

הצופית היא צמחונית ויונקת צוף מפרחים שונים כמו: *Aloe graminicola* ,*Leonotis mollissima* וכן מפרחי *Crotalaria* ,*Erythrina abyssinica* (ממשפחת הקטניתאים), פרחי פוקסיה, סיגלון חד עלים, מפרחי בטטה, אפונה ופרחים דומים. היא תוחבת את המקור המעוקל לתוך הפרח ומקבלת צוף בתמורה להאבקתו בפרחים אחרים. בנוסף לצוף היא ניזונה גם מחרקים כמו זבובים, נמלים, דבורים, חיפושיות ואף צרעות. את הצעירים היא מאכילה בעיקר בחרקים.

מין זה טריטוריאלי מאוד ומפגין תוקפנות רבה הן כלפי פולשים בני אותו מין והן כלפי מינים אחרים. התוקפנות אינה מוגבלת לעונת הרבייה בלבד ועיקר המאבקים מתקיימים סביב הפרחים הנמצאים בטריטוריה.

צופיות זהובות כנף מצויות במדינות קניה, טנזניה, הרפובליקה הדמוקרטית של קונגו ואוגנדה. הן נפוצות ביערות גשם, יערות במבוק וסוואנות, בטווח גבהים של 1,170 - 2,300 מטר מעל פני הים.

תת-מינים
--------

* *D. r. reichenowi*
* *D. r. lathburyi*
* *D. r. shellyae*

קישורים חיצוניים
----------------

ויקישיתוף מדיה וקבצים בנושא **צופית זהובת-כנף** בוויקישיתוף
* צופית זהובת-כנף, באתר ITIS (באנגלית)
* צופית זהובת-כנף, באתר GBIF (באנגלית)
* צופית זהובת-כנף באתר tropical.theferns

הערות שוליים
------------

1. ↑  צופית זהובת-כנף באתר הרשימה האדומה של IUCN
פירוש נוסף ערך זה עוסק בסוג של משאבת מים עתיקה. אם התכוונתם לשמה של קבוצת כוכבים, ראו אנטיליה (קבוצת כוכבים).
מייצג של אנטיליה השואבת מים מבאר לאמת מים, העוברת באלכסון בכיכר רבין, שבקצה המדרחוב ברחוב קק"ל. בבאר שבע. המייצג נבנה בשנות ה-90 של המאה ה-20, אך נהרס בשנת 2021
באר אנטיליה משוחזרת בשרונה
**אַנְטִילְיָה** היא מערכת לשאיבת מים מבאר, באמצעות מסילות עולות ויורדות מעומק הבאר, אשר צמודים להן כלי קיבול למים. כאשר הכלי מגיע למעלה המסילה, הוא מתהפך, והמים נשפכים לתעלה בנויה. ממנה הם זורמים לבריכה, המשמשת מקור מים להשקיה למטעים.

מערכות מעין אלה פעלו בפרדסים מאז סוף המאה ה-19. פיתוח המשאבות החדשות גרם להפסקת השימוש בשיטה.

היום ניתן לראות שחזורים של אנטיליות ליד המוזיאון המקומי במזכרת בתיה, בבאר שבע, בחוות עמק השלום הפועלת על ידי עמותת לטם ובשרונה. בנאות קדומים קיימים שני מתקני באר אנטילית הערוכים לתפעול. וגם באחוזת דוברובין - יסוד המעלה. באמצעות מערכת הגלגלים והכדים ניתן להעלות מים מן הבריכה לצורכי השקיית אזור גבוה ממנה.

אתר נאות קדומים מציין כי במקורותינו שימשה הבאר האנטילית גם כסמל "הגלגל החוזר בעולם":

> 
> העולם הזה דומה לגלגל אנטלייה. דמתמלי מתרוקן, מתרוקן מתמלי.
> 
> 
> 
> — (ספר אור זרוע ח"א - הלכות מקוואות סימן שלו)
> 

במאי 2010 נחנכה באר אנטיליה משוחזרת בנס ציונה. הבאר ממוקמת בחצר בית המייסד ראובן לרר בנחלת ראובן.

שלבים בהפעלת האנטיליה במזכרת בתיה
---------------------------------

* מבט על הבארמבט על הבאר
* המים עולים אל ראש הבארהמים עולים אל ראש הבאר
* הברכה אליה נשפכים המיםהברכה אליה נשפכים המים

ראו גם
------

* גלגל מים
* נוריה

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אנטיליה** |
| ויקישיתוף תמונות ומדיה בוויקישיתוף: **אנטיליה** |

* אנטיליה, באתר אנציקלופדיה בריטניקה (באנגלית)
* אנטיליה, בפארק נאות קדומים שתי אנטיליות. קיימת אפשרות לראות את המתקנים מזרימים מים.
מטוס מדגם טופולב Tu-134
**פיגועי המטוסים הרוסיים** הם פיגועי טרור, שהתרחשו ב-24 באוגוסט 2004 סביב השעה 23:00. שני המטוסים המריאו מנמל התעופה דומודדובו במוסקבה, והתרסקו לאחר שבכל אחד מהם התפוצצה מחבלת מתאבדת.

הטיסות
------

### טיסת Volga-AviaExpress 1353

הפיגוע הראשון אירע בטיסת Volga-AviaExpress 1353. מטוס מדגם טופולב Tu-134 המריא בשעה 22:30 ממוסקבה לעבר וולגוגרד. התקשורת עם המטוס אבדה בשעה 22:56 בזמן שהוא טס מעל למחוז טולה, 180 קילומטר דרומית-מזרחית למוסקבה. לאחר כמה שעות אותרו שרידי המטוס באזור. על פי עדי ראייה אירע פיצוץ חזק במטוס לפני שהוא התרסק. בפיגוע נהרגו כל נוסעי המטוס - 34 נוסעים ו-9 אנשי צוות.

### טיסת S7 איירליינס (סיביריה איירליינס) 1047

מספר דקות לאחר ההתרסקות הראשונה, אירע הפיגוע בטיסת S7 איירליינס (סיביריה איירליינס) 1047. מטוס מדגם טופולב Tu-154 המריא בשעה 21:35 ממוסקבה לעבר סוצ'י. על פי דיווח של סוכנות הידיעות הרוסית "אינטרפקס", המטוס שידר אותות מצוקה עקב חטיפה בשעה 22:59. לאחר מכן נעלם המטוס ממסכי המכ"ם והתרסק מעל למחוז רוסטוב. בפיגוע נהרגו כל נוסעי המטוס - 38 נוסעים ו-8 אנשי צוות.

חקירת הפיגועים
--------------

מיד לאחר ההתרסקויות התעורר חשד שמדובר בפיגוע טרור, מכיוון ששתי ההתרסקויות אירעו כמעט בו זמנית. נשיא רוסיה ולדימיר פוטין הורה לשירות הביטחון הפדרלי הרוסי לחקור את האירועים. לאחר מספר ימים אותרו עקבות חומר נפץ RDX בשרידים של שני המטוסים, ושירות הביטחון הודיע ששני המטוסים התפוצצו כתוצאה מפיגוע.

ארגון טרור צ'צ'ני לא מוכר בשם "גדודי אסלאמבולי" נטל אחריות על הפיגועים.

ב-17 בספטמבר פורסם מכתב של שאמיל באסייב, ממנהיגי המורדים הצ'צ'ניים, שבו נטל אחריות על הפיגועים והכחיש את דברי "גדודי אסלאמבולי". חקירת שירות הביטחון גילתה שהפיגועים בוצעו על ידי שתי מחבלות מתאבדות צ'צ'ניות תושבות גרוזני, אחת בכל טיסה, כחלק מהמאבק הצ'צ'ני נגד הצבא הרוסי.

פיגועי המטוסים הרוסיים התרחשו לאחר הפיצוץ ברכבת התחתית של מוסקבה (פברואר 2004) (אנ') שבו נהרגו 41 בני אדם בפברואר 2004, ולאחריהם אירעו מתקפות טרור נוספות ברוסיה: ב-31 באוגוסט 2004 בוצע פיגוע נוסף ברכבת התחתית של מוסקבה (אנ'), שבו נהרגו 10 בני אדם, ולמחרת החל משבר בני הערובה בבסלאן, שבו נספו 335 קורבנות, רובם ילדים. באירוע הטרור בבסלן השתתפה אחותה של המחבלת מטיסה 1353, ונהרגה במהלכו.

לאחר הפיגועים
-------------

חקירת שירות הביטחון העלתה שמספר אנשים היו מעורבים ברשלנות שאפשרה את הפיגועים.

קצין הבטיחות של נמל התעופה דומודדובו עצר את החשודות, שהגיעו למוסקבה בטיסה ממחצ'קלה בלוויית שני גברים, אך נתן להן לעבור בלי לבצע עליהן חיפוש. הוא הואשם ברשלנות פושעת ונדון לשש שנות מאסר.

סוכן נסיעות קיבל שוחד של כ-140 אירו על מנת לנפק למחבלות כרטיסי טיסה ללא תעודה מזהה. פקיד נוסף בנמל התעופה קיבל שוחד של כ-25 אירו כדי שיוכלו לעלות למטוס ללא תעודה מזהה. הם נדונו לשנה וחצי מאסר עם עבודת כפייה.

עשרים ואחד קרובים של הנוסעים שנספו הגישו תביעה אזרחית נגד נמל התעופה וחברות התעופה על רשלנות פושעת. התביעה התקשתה להוכיח אחריות ישירה לפיגועים, ובסופו של דבר בית המשפט פסק על חברת התעופה S7 איירליינס לשלם לכל תובע כ-7,000 אירו, במקום 86,000 אירו שתבעו בתחילה. התובעים ערערו על פסק הדין, אך הערעור נדחה.

קישורים חיצוניים
----------------

ויקישיתוף מדיה וקבצים בנושא **פיגועי המטוסים הרוסיים** בוויקישיתוף
* סוכנויות הידיעות‏, חשד: 2 צ'צניות ביצעו הפיגועים במטוסים הרוסיים, באתר וואלה!‏, 29 באוגוסט 2004
**הדיוויזיה המוטסת ה-11** היא יחידה בצבא ארצות הברית תחת פיקוד הקורפוס הראשון ופיקוד אלסקה.

היסטוריה
--------

הדיוויזיה הוקמה ב-25 בפברואר 1943 במהלך מלחמת העולם השנייה וכללה רגימנט מוצנח ושני רגימנטים מוטסים בדאונים. ביוני 1944 הועברה למערכה באוקיינוס השקט ואת טבילת האש שלה עשתה במערכה בפיליפינים ככוח החוד של הארמייה השישית בקרב לייטה, ובהמשך בפלישה לאי לוזון. את הצניחה המבצעית הראשונה ביצעו כוחות הדיוויזיה ברכס טאגטאיי, ולאחר מכן לחמו הכוחות בכיבוש מנילה. באוגוסט 1945 נשלחה הדיוויזיה ליפן כחלק מכוח הכיבוש האמריקאי ולאחר ארבעה שנים הוחזרה לארצות הברית.

במלחמת קוריאה נשלח רגימנט צנחנים ללחימה. הדיוויזיה פורקה ב-1958. היא הופעלה מחדש בשנים 1963–1965 על מנת לבחון יכולות תקיפה מוסקות.

במאי 2022 הוכרז על ארגון מחדש של כוחות צבא ארצות הברית באלסקה תחת הדיוויזיה המוטסת ה-11. הדיוויזיה עתידה להיות מוכנה לפרישה מהירה בכל אזור ובפרט במוכנות לאזורים קרים, כגון האזור הארקטי, נפאל והודו. במסגרת הארגון מחדש הועברו לפיקוד הדיוויזיה בריגדת הסטרייקרים הראשונה (שהפכה לבריגדת החי"ר הראשונה) ובריגדת החי"ר הרביעית המוטסת (שהפכה לבריגדת החי"ר השנייה) שתיהן מהדיוויזיה ה-25.

יחידות
------

* גדוד מפקדה
* בריגדת החי"ר הראשונה ("הזאבים הארקטיים")
* בריגדת החי"ר השנייה ("הספרטנים")
* ארטילריית הדיוויזיה המוטסת ה-11
* הבריגדה האווירית הקרבית של הדיוויזיה המוטסת ה-11
* בריגדת התמיכה של הדיוויזיה המוטסת ה-11 (כולל כוחות מיוחדים ומודיעין)

קישורים חיצוניים
----------------

* 

* אתר האינטרנט הרשמי של הדיוויזיה המוטסת ה-11 (באנגלית אמריקאית)

ויקישיתוף מדיה וקבצים בנושא **הדיוויזיה המוטסת ה-11** בוויקישיתוף
* הדיוויזיה המוטסת ה-11, ברשת החברתית פייסבוק

הערות שוליים
------------

1. ↑  Army re-activates historic airborne unit, reaffirms commitment to Arctic Strategy, אתר צבא ארצות הברית, 8 ביוני 2022
2. ↑  11TH AIRBORNE REACTIVATED IN ALASKA
דחיסת אשפה במטמנה באוסטרליה
מטמנת נען
**מטמנה** (או **מטמנת אשפה** או **מזבלה** או **מדמנה** או **אתר הטמנה**) היא אתר המשמש להטמנת פסולת לאחר שסולקה מהמקום שבו נוצרה. קיימים מספר סוגים מטמנות אשפה:

* מטמנה לפסולת מעורבת - מיועדת לקליטת פסולת עירונית (ביתית, משרדית ותעשייתית) מכילה פסולת מזון, מוצרי נייר, פלסטיק, זכוכית ועוד.
* מטמנה לפסולת יבשה - מיועדת בדרך כלל להטמנת פסולת בניין שהיא חלקי מבנה שנהרס ופסולת אחרת הנוצרת עקב הבנייה (חול, חצץ, חלקי בלוקים וכו') במטמנה יבשה מותרת הטמנה של חומר אינרטי אחר (שאינו מגיב עם מים) שמקורו בדרך כלל בייצור תעשייתי.
* מטמנה לחומרים מסוכנים - מיועדת להטמנה של נוזלים רעילים, רדיואקטיביים וכו'. בישראל מטמנה אחת בלבד לפסולת רעילה ברמת חובב.

הכשרת אתר הטמנה לפסולת מעורבת כולל עבודות איטום הקרקע למניעת חלחול נוזלים למי התהום, ניקוז נוזלים ושאיבתם מתחתית המטמנה באופן סדיר, הנחת צינורות לשחרור מבוקר של "גז מטמנה" המורכב ברובו מגז מתאן (בדרך כלל בין 55%-60%) הנוצר עקב פירוק הפסולת האורגנית על ידי חיידקים (תסיסה). שחרור גז המטמנה נמשך שנים רבות ובמהלך השנים הראשונות הפקת חשמל מפליטתו באמצעות גנרטור היא כלכלית.

החשמל המופק נמכר לחברת החשמל אשר מחויבת לרכוש אותו על פי חוק החשמל. בדרך כלל כעבור חמש עד שבע שנים פוחתת פליטת הגז כך שייצור החשמל ממנו אינו פעולה כלכלית ואז מוחלף הגנרטור בלפיד.

פעולת ההטמנה כוללת פיזור הפסולת בשטח המטמנה, דחיסתו באמצעות מכבש עפר, וכיסויו בעפר.
לאחר מילוי המטמנה מבוצעות פעולות שיקום לאתר הכוללות כיסוי בשכבת עפר עבה נטיעת עצים ושתילים.

כל תכנון מטמנה בישראל מבוסס על הקטנת הסיכוי האפשרי לזיהום והפחתת הסיכונים לציבור על פי עקרונות IRBCA.

פסולת יכולה להגיע אל מטמנות ישירות ממפעלים או מרשויות מקומיות (לרוב באמצעות משאיות דחס), מתחנות מעבר לפסולת או כשאריות מיון מתחנות מיון ומעבר (לרוב באמצעות משאיות משא).

הטמנה סניטרית
-------------

הטמנה סניטרית היא דרך לטיפול בפסולת מוצקה. הפסולת מוטמנת באדמה בצורה מבוקרת על מנת למנוע חלחול מזהמים, לכידת גזים ולכידת ריחות שלא יצאו מהשטח של המזבלה.

זוהי דרך הכרוכה בעלויות גבוהות, אך בעלת יתרונות סביבתיים. באתר ההטמנה ניתן לבנות גני שעשועים.

אתרי פסולת בלתי חוקיים
----------------------

אתרי פסולת בלתי חוקיים הם כל אתר הטמנה נטול אישורים של הרשות המקומית ונטול תשתית שבו הושלכה פסולת בצורה בלתי חוקית. גובה הפסולת הבלתי חוקית שמושלכת באתר שכזה יכולה להיערם לכמה מטרים. מקור הפסולת הוא על פי רוב פסולות בניין שלא מועברות בצורה מסודרת לאתרי ההטמנה. תהליך ניקוי יכול לכלול ניסיון להפריד ולמיין את הפסולת לפי סוגים על מנת למחזר את הבטון, למשל לאגרגטים לבניה, איסוף ושליחת המתכות לגריטה, וטיפול בחומרים האורגניים.

ראו גם
------

* היטל הטמנה
* אובדן מזון
* פארק אריאל שרון

קישורים חיצוניים
----------------

ויקישיתוף מדיה וקבצים בנושא **מטמנה** בוויקישיתוף
* הטמנת פסולת בישראל, באתר המשרד להגנת הסביבה
* שני אשכנזי, ‏"בדרך למשבר לאומי": המקום לפסולת שלנו הולך ואוזל, באתר גלובס, 17 ביוני 2021
* דניאל דולב, מחדל הפסולת: מטמנות פיראטיות פועלות באין מפריע סביב ירושלים, באתר שומרים - המרכז לתקשורת ודמוקרטיה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555967205171
* GND: 4070300-9
* LCCN: sh85117286
* NKC: ph125591

 |
**דני ספרים בע"מ** היא הוצאת ספרים ישראלית שנוסדה ומנוהלת על ידי המו"ל דני פחימה.

היסטוריה
--------

ההוצאה החלה כחנות ספרים שייסד פחימה עם אחיו בירושלים בשנת 1981 ובשנת 1985 הוציא לאור את הספר הראשון כהוצאה, "מברשת השיניים הראשונה שלי", שכתבה נורית כהן, גיסתו. עד היום הוציאה לאור כ־500 ספרים, רובם ספרי ילדים. בין מחברי ספרי ילדים שהוצאו על ידי הוצאת לאור ניתן לציין את אורה קרופיק שמוציאה כל שנה ספר חדש. 

משרדי ההוצאה נמצאים בקריית גת. 

כמו כן מוציא שני עיתוני ילדים לציבור הדתי: "אותיות" ו"סוכריות". ההוצאה מפרסמת את סדרת ספרי קופיקו וצ'יפופו של תמר בורנשטיין־לזר. חגי ברקת משמש כעורך הראשי של ההוצאה.

סמלילה של ההוצאה בעבר
בשנת 2009 רכשה ההוצאה את הוצאת הספרים יוסף שרברק, וכך קבלה בעלות על יצירות קלאסיות רבות בספרות העברית, בהם ספריה של דבורה עומר וספרי מוזיקה של יוני רכטר, אהוד מנור ומתי כספי.

דני ספרים חברה בהתאחדות המו"לים בישראל.

קישורים חיצוניים
----------------

* 

* אתר האינטרנט הרשמי של דני ספרים
* דני פחימה - המו"ל מקרית גת
* 
* עפרה לקס, לקראת שבוע הספר - ראיון, באתר ערוץ 7, 2 ביוני 2011
דיאגרמת ון של NAND, הצבע האדום מסמל תוצאת אמת
בלוגיקה מתמטית, **NAND** (קיצור של *Not AND*; נקרא גם **קו שֶׁפֶר**, ומסומן לעיתים בקו אנכי (|) או ב-↑) הוא קשר לוגי המתקבל מצירוף הקשרים לא עם וגם, ולעיתים נקרא לפיכך "לא-וגם".

באלגברה בוליאנית, **NAND** הוא פעולה בוליאנית אשר תוצאתה היא ההפך של פעולת AND על אותם אופרנדים. בהתאם לכך, *B* NAND *A* הוא "שקר" אם ורק אם שני האופרנדים *B* ו *A* הם "אמת".

טבלת האמת של NAND:

|  |  |  |
| --- | --- | --- |
| **A** | **B** | **תוצאה** |
| 0 | 0 | 1 |
| 1 | 0 | 1 |
| 0 | 1 | 1 |
| 1 | 1 | 0 |
|

כתיב מקובל של פעולת NAND הוא בצורה \overline {p\cdot q}, כאשר הסימן \cdot  מייצג את פעולת AND, והקו שמעל לביטוי מציין NOT. 

על פי חוקי דה מורגן ניתן להציג את כל הפעולות הבסיסיות של האלגברה הבוליאנית - 
AND, OR ו-NOT באמצעות שימוש ב-NAND בלבד:

* NOT A=A NAND A
* (A AND B = (A NAND B) NAND (A NAND B
* A OR B = (A NAND A) NAND (B NAND B)E

דברים אלה מובילים למערכת אקסיומות אלטרנטיבית לאלגברה הבוליאנית, אשר מתבססות רק על פעולה אחת. במונחי הלוגיקה המתמטית, פירוש הדבר הוא ש-NAND מהווה לבדו **קבוצה שלמה של קשרים**, דהיינו קבוצת קשרים שבאמצעותה ניתן ליצור כל טבלת אמת מבוקשת. זהו אחד משני קשרים המקיימים תכונה זו: השני הוא NOR לוגי.

סמלו של שער NAND בתרשימים אלקטרוניים
מערכות ספרתיות אשר דורשות שימוש בשערים לוגיים מנצלות עובדה זו בביטויים לוגיים מורכבים, אשר מורכבים בדרך כלל מפונקציות לוגיות כמו AND ו-OR. הצגת ביטויים אלה בעזרת NAND בלבד מאפשרת תכנון והרכבה זולה יותר של רכיבים לוגיים. סדרה 7400 של מעגלים משולבים מכילה שערי NAND בלבד.

ראו גם
------

* שער לוגי
* קשר לוגי

קישורים חיצוניים
----------------

ויקישיתוף מדיה וקבצים בנושא **NAND לוגי** בוויקישיתוף

| פעולות בוליאניות |
| --- |
| 

|  |
| --- |
| NOT • OR • AND • NOR • NAND • XOR • XNOR
ראו גם: קשר לוגי • טבלת אמת • שער לוגי |

 |
**ג'ק סוק** (באנגלית: **Jack Sock**;‏ נולד ב-24 בספטמבר 1992) הוא טניסאי אמריקאי שדורג בשיאו (20 בנובמבר 2017) במקום השמיני בעולם. סוק הוא האלוף האולימפי בזוגות מעורבים וזוכה מדליית ארד בזוגות באולימפיאדת ריו דה ז'ניירו (2016). מדורג, נכון למאי 2022, במקום ה-123 בסבב ה-ATP.

ביוגרפיה
--------

סוק נולד בלינקולן שבנברסקה וגדל באוברלנד פארק שבקנזס.

### יחידים

באליפות ארצות הברית הפתוחה בטניס ב-2010 זכה בטורניר הנוער. באליפות ארצות הברית הפתוחה ב-2011 זכה לכרטיס חופשי והעפיל לסיבוב השני בו הפסיד לאנדי רודיק. 

ב-2015 זכה באליפות ארצות הברית על מגרשי חימר, והעפיל לגמר טורניר סטוקהולם בו הפסיד לתומאש ברדיך. 

ב-2016 העפיל לגמר טורניר אוקלנד, לגמר אליפות ארצות הברית על מגרשי חימר ולגמר טורניר סטוקהולם, באליפות ארצות הברית הפתוחה הגיע להישג השיא שלו בטורנירי גראנד סלאם ליחידים כשהודח בסיבוב הרביעי על ידי ז'ו-וילפריד צונגה.

ב-2017 הגיע לחצי גמר טורניר אינדיאן וולס מאסטרס, וזכה בתואר הראשון שלו בסבב המאסטרס העולמי 1000 של ה-ATP כשזכה בטורניר פריז. בעקבות הניצחון העפיל לאליפות סבב המאסטרס העולמי, הוא גבר בשלב הבתים על מרין צ'יליץ' ואלכסנדר זברב ובחצי הגמר הפסיד לגריגור דימיטרוב. את השנה סיים בדירוג השיא שלו, שמיני בעולם.

### זוגות

סוק ובן זוגו הקנדי ואשק פוספיסיל זכו באליפות וימבלדון 2014 לאחר ניצחון בגמר על מדורגים ראשונים האחים בריאן. יחד עם פוספיסיל זכה גם באליפות אטלנטה הפתוחה ב-2014, באליפות סין הפתוחה ב-2015 ובטורניר אינדיאן וולס ב-2015. הוא העפיל עמו לעוד חמישה גמרים של טורנירי ATP-1000. ב-2016 זכה עם ג'ון איזנר בטורניר שאנגחאי מאסטרס ובטורניר בזל (עם מרסל גראנויירס).

באולימפיאדת ריו דה ז'ניירו (2016) זכה במדליית ארד יחד עם סטיב ג'ונסון.

ב-2018 זכה בטורניר דלריי ביץ' בטורניר אינדיאן וולס (עם ג'ון אייזנר) וטורניר ליון (עם ניק קיריוס), הוא זכה בפעם השנייה באליפות וימבלדון בזוגות, יחד עם מייק בריאן. בהמשך השנה זכה עם בריאן גם באליפות ארצות הברית הפתוחה ובגמר ה-ATP.

### זוגות מעורבים

בטורניר הזוגות מעורבים באליפות ארצות הברית הפתוחה ב-2011 שיתף פעולה עם מלאני אודין, וזכה עמה בתואר.

באולימפיאדת ריו דה ז'ניירו (2016) זכה עם בת'אני מאטק סאנדס במדליית זהב לאחר ניצחון בגמר על בני ארצם ונוס ויליאמס ורג'יב ראם.

### גביע דייוויס

סוק חבר בנבחרת גביע דייוויס של ארצות הברית משנת 2015. הוא סייע לה להעפיל לשלב רבע הגמר ב-2016 וב-2017.

קישורים חיצוניים
----------------

ויקישיתוף מדיה וקבצים בנושא **ג'ק סוק** בוויקישיתוף
* ג'ק סוק, ברשת החברתית אקס (טוויטר)
* ג'ק סוק, באתר olympedia.org
* ג'ק סוק, באתר ה-ATP
* ג'ק סוק, באתר ה-ITF
* ג'ק סוק, באתר גביע דייוויס
**איי סנקאקו** הם ארכיפלג בלתי מיושב בים סין המזרחי, המונה חמישה איים קטנים ושלושה סלעים בשטח כולל של 7 קמ"ר, הנשלט על ידי יפן. האיים מצויים מזרחית לסין היבשתית, צפונית-מזרחית לטאיוואן, מערבית לאי  אוקינאווה, וצפונית לקצה הדרום-מזרחי של שרשרת איי ריוקיו.

מחלוקות בעניין ריבונות על האיים
-------------------------------

השליטה על האיים הועברה מידי ארצות הברית ליפן בשנת 1971. יחד עם זאת, ריבונותה של יפן על האיים שנויה במחלוקת, הן מצד סין והן מצד טאיוואן, בין השאר על רקע תגליות משנת 1968 אשר הצביעו על אפשרות להימצאות מאגרי נפט תת-קרקעיים באזור. סין טוענת כי גילתה את האיים ושלטה בהם החל מהמאה ה-14, טענה בה יפן אינה מכירה. יפן שלטה באיים החל משנת 1895 ועד כניעתה בתום מלחמת העולם השנייה, בשנת 1945. לאחר כניעתה של יפן הועברה השליטה באיים לארצות הברית, וזו שלטה בהם עד להחזרתם ליפן במסגרת הסכם בין המדינות ב-1971.

סוגיית השליטה באיים והגבולות הימיים סביבם מהווה מקור מתמשך למחלוקת ביחסיה של יפן עם סין ועם טאיוואן. למרות היחסים המתוחים בין סין לבין טאיוואן, מסכימות שתיהן כי האיים מהווים חלק משטחה של האחרונה (הנחשבת על ידי סין כאחד ממחוזותיה). יפן, מצידה, אינה מכירה באופן רשמי בטאיוואן כמדינה ריבונית, דוחה את טענותיה ואת טענות סין, ומתייחסת לאיים כאל חלק אינטגרלי ממחוז אוקינאווה היפני.

המתיחות בין שתי המדינות האסייתיות הגיעה באוגוסט 2012 לשיא, אחרי שקבוצה של לאומנים יפנים הגיעה בשחייה לאי סלעי בים סין המזרחי, הנמצא בלב שטח המחלוקת עם בייג'ינג, והציבה במקום את דגל יפן. צעד זה הצית הפגנות מחאה גדולות בסין ונזיפה דיפלומטית מצד בייג'ינג.

שבוע קודם לכן חמקה קבוצה של 14 פעילים סינים מעין משמר החופים היפני, הגיעה לאחד האיים הלא מיושבים - והניפה בו את דגל סין. אך הקש ששבר את גב הגמל מבחינת הסינים היה ההודעה של ממשלת יפן כי רכשה את האיים מאזרח יפני פרטי. בתגובה, סין שלחה ספינות סיור לאזור האיים וכלי התקשורת במדינה הקומוניסטית קראו לאזרחים לצאת לרחובות ולהפגין פטריוטיות על ידי החרמת מוצרים יפניים וביטול נסיעות ליפן.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **איי סנקאקו** |

* 

* אתר האינטרנט הרשמי של איי סנקאקו (בסינית)

* אתר האינטרנט הרשמי של איי סנקאקו (בסינית)

* אתר האינטרנט הרשמי של איי סנקאקו (ביפנית)
* כתבות בנושא איי סנקאקו באתר nrg מעריב
* "Japan to deploy 500 GSDF troops on Ishigaki Island", באתר Japantimes, נובמבר 2015 (באנגלית)

הערות שוליים
------------

1. ↑  AP, Ynet - בעולם, באתר ynet, 19 בספטמבר 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007561090505171
* BnF: cb179546788 (data)
* GND: 4621938-9
* LCCN: sh86005177
* NDL: 00639380
* NKC: ge528970
* VIAF: 244741340
* WorldCat: viaf-244741340

 |
ביצה של איית צרעים
**אַיַּת צְרָעִים** (שם מדעי: *Pernis apivorus*), עוף דורס בגודל בינוני (אורכו כ- 55 סנטימטר), ממשפחת הנציים. גב האיה שחום וגחונה אפור כהה עם כתמים. רגליה קצרות ומוצקות, בהן היא חופרת קיני צרעות ודבורים. על מצחה ולחייה קשקשים המגינים עליה מפני עקיצות.

תפוצה עולמית
------------

מקייצת באירופה וחורפת באפריקה הטרופית ובאסיה הדרומית.

מזון
----

מזונה העיקרי של האיה מתבסס על איתור קיני צרעות ודבורים, פירוקן ואכילת הזחלים והצרעות, אך היא ניזונה גם מזוחלים ומכרסמים קטנים.

חיזור
-----

מופע החיזור כולל סדרת צלילות, שסופן נסיקה עם מעין מחיאת כף אווירית באמצעות הכנפיים. כך, הזכרים מסמנים את הנחלה שלהם.

מקום חיות אופייני
-----------------

קרחות יער ושטחים חשופים בצד יערות.

איית הצרעים בישראל
------------------

בישראל איית הצרעים היא חולפת מצויה, והיא הדורס השכיח מבין העופות הנודדים. מספר הפרטים בלהקותיה מגיע עד אלפי פרטים. באביב מאחרות האיות לשוב, והן המסיימות את נדידת הדורסים. בדרך כלל נעות איות הצרעים מעל ישראל בציר המזרחי. פרטים צעירים הטועים בניווט נעים מעל מישור החוף, ולעיתים נפצעים כאשר הם נחבטים בבניינים או בתשתיות אחרות.

בקיץ 2021, נצפתה בהר מירון פעילות חריגה ומיוחדת של איות צרעים, המעידה אולי, על קינון במקום, למרות, שבדרך כלל, הן רק חולפות בשמי ישראל.

איית הצרעים בתנ"ך
-----------------

העוף מוזכר מספר פעמים בתנ"ך:

* "וְאֶת הַדָּאָה וְאֶת הָאַיָּה לְמִינָהּ" (ויקרא יא יד)
* "וְהָרָאָה וְאֶת הָאַיָּה וְהַדַּיָּה לְמִינָהּ" (דברים יד יג)
* "נָתִיב לֹא יְדָעוֹ עָיִט וְלֹא שְׁזָפַתּוּ עֵין אַיָּה" (איוב כח ז)

קישורים חיצוניים
----------------

ויקישיתוף מדיה וקבצים בנושא **איית צרעים** בוויקישיתוף
* איית צרעים, באתר ITIS (באנגלית)
* איית צרעים, באתר NCBI (באנגלית)
* איית צרעים, באתר Animal Diversity Web (באנגלית)
* איית צרעים, בבסיס הנתונים ARKive (באנגלית)
* איית צרעים, באתר Internet Bird Collection (באנגלית)
* איית צרעים, באתר GBIF (באנגלית)
* איית צרעים באתר הרשימה האדומה של IUCN

הערות שוליים
------------

1. ↑  איית צרעים באתר הרשימה האדומה של IUCN
2. 1 2 3  תופעה מסתורית: מספר חריג של בזי חופים בשמי הר מירון, באתר ynet, 14 ביולי 2021
3. ↑  **ארז ארליכמן**, הכנף השבורה של איית הצרעים הנודדת ynet 13.10.2009

|  |  |
| --- | --- |
| בקרת זהויות עריכת הנתון בוויקינתונים | 
* GND: 4197604-6

 |